འཇམ་དབྱངས་མཁྱེན་བརྩེའི་དབང་པོ་སྐུ་ན་ཆུང་ངུའི་དུས་ནས་བཟུང་དགུང་གྲངས་དོན་གསུམ་བཞེས་པའི་བར་དུ་ལྗགས་རྩོམ་གནང་ནས་པར་འཁོད་པ་གླེགས་བམ་བཅུ་གསུམ་ཙམ་ཡོད་ཀྱང་།པར་ཤིང་བརླག་པར་བརྟེན་ཟི་ཁྲོན་མི་རིགས་ཞིབ་འཇུག་ཁང་གིས་འཕྲུལ་པར་བརྒྱབ་པའི་གསུང་འབུམ་པོད་ཀ་ནས་ཡའི་བར་ཉི་ཤུ་རྩ་བཞི་བཞུགས་པ་ནི་བོད་གངས་ཅན་གྱི་གྲུབ་མཐའ་རིས་མེད་ཀྱི་མཁས་དབང་བརྒྱ་དང་བརྒྱད་བཅུ་ལྷག་གི་གསུང་འབུམ་སོ་སོའི་དཀར་ཆག་ཕྱོགས་གཅིག་ཏུ་བསྒྲིགས་པ་ཤེས་བའི་གཏེར་མཛོད།ནང་གསལ།དེ་དག་གི་ཁྲོད་དུ་བསྟོད་ཚོགས་གསོལ་འདེབས་སྲས་བཅས་རྒྱལ་བ་དགྱེས་པའི་རོལ་མོདང་།གཏམ་ཚོགས་རིག་གཞུང་རྒྱ་མཚོར་འཇུག་པའི་གྲུ་རྫིང་།ནང་དོན་རིག་པ་ཟབ་དོན་རྒྱ་མཚོའི་སྤྲིན་ཕུང་།མདོ་སྔགས་ཀྱི་དོན་གསལ་བར་སྟོན་པ་ལེགས་བཤད་ཉི་ཟླའི་དཀྱིལ་འཁོར།ལྷག་པའི་ལྷ་རབ་འབྱམས་ཀྱི་སྒྲུབ་ཐབས་ཆོག་ཁྲིགས་རྡོ་རྗེ་སེམས་དཔའི་དཔལ་འཛིན།རིག་གནས་ཆེ་ཆུང་གི་གསལ་བྱེད་དབྱངས་ཅན་དགྱེས་པའི་རོལ་མཚོལོ་རྒྱུས་རྣམ་ཐར་གདན་རབས་ངོ་མཚར་ཀུན་དགའི་སྐྱེད་ཚལ།ཉེར་མཁོ་སྣ་ཚོགས་འདོད་འབྱུང་བསམ་འཕེལ་དབང་རྒྱལ།ཟབ་དོན་རྡོ་རྗེའི་གླུའི་སྐོར་རབ་བྱུང་འོད་གསལ་རྡོ་རྗེའི་གསང་མཛོད་བཅས་སྡེ་ཚན་དགུར་དྲིལ་ཏེ་བསྒྲིགས་པ་གསུང་རབ་རིན་པོ་ཆེའི་དཀར་ཆག་ལེགས་བཤད་མཛོད་ཀྱི་ལྡེ་མིག་ཏུ་གསལ།དེར་མ་ཟད་རྗེ་རང་ཉིད་ཀྱི་སྒྲུབ་ཐབས་ཀུན་བཏུས་སོགས་བཀའ་བསྡུ་མཛད་པ་དང་།ཁོང་གི་གསུང་བསྐུལ་ལ་བརྟེན་ནས་འཇམ་མགོན་ཀོང་སྤྲུལ་རིན་པོ་ཆེའི་མཛོད་ཆེན་རྣམ་ལྔདང་།དཔོན་སློབ་བློ་གཏེར་དབང་པོའི་རྒྱུད་སྡེ་ཀུན་བཏུས།དཔལ་ཡུལ་རྒྱ་སྤྲུལ་མདོ་སྔགས་བསྟན་འཛིན་གྱིས་སྔ་འགྱུར་བཀའ་མའི་དཀྱིལ་འཁོར་ཉེར་བདུན་གྱི་ཆོས་བཀལརྣམས་ལེགས་པར་བསྡུས་ཤིང་བསྒྲིགས་ཏེ་རྗེས་འཇུག་སྐལ་ལྡན་རྣམས་ལ་ཡོངས་རྫོགས་བསྟན་པ་སྤེལ་བའི་ཕྲིན་ལས་ཀྱི་རྒྱུན་བཞག་ཡོད་དོ།